b'\n_START_ARTICLE_\nSteinkjer Fotballklubb\n_START_SECTION_\nHistorie\n_START_PARAGRAPH_\nSteinkjer hadde sin beste periode p\xc3\xa5 begynnelsen av 1960-tallet. Sesongen 1961/62 tok klubben s\xc3\xb8lv i Hovedserien, som den \xc3\xb8verste divisjonen het da, sl\xc3\xa5tt av Brann. Samme sesong hadde klubben ni spillere i ulike landslag (\xc3\x98yvind Dahl, Roar Eidem, Oddmund Bj\xc3\xb8rge, Edgar Stakset, Jan Forness, Jens Rosenlund, Olav H\xc3\xa5kon Blengsli og \xc3\x98ystein Verstad og Arne Kotte). Etter \xc3\xa5 ha v\xc3\xa6rt n\xc3\xa6re opprykk fra 2. til 1. divisjon (dagens Eliteserie) flere ganger midt p\xc3\xa5 70-tallet, lyktes det i 1977, men Steinkjer rykket ned igjen ved sesongslutt i 1978. Kjell Fiske, Dag Roar Austmo (ble senere seriemester med V\xc3\xa5lerenga i 1981, 1983 og 1984), Geir Jenshus (spilte senere 74 kamper for Rosenborg), Finn Roy V\xc3\xa5dahl, Tor Brevik (senere seriemester med V\xc3\xa5lerenga, i 1981, 1983 og 1984) og Joar Vaadal (senere cupmester i 1985 og seriemester i 1986 med Lillestr\xc3\xb8m) var blant profilene i denne perioden, de fire sistnevnte spilte ogs\xc3\xa5 p\xc3\xa5 landslaget._NEWLINE_Gunnar Dybwad, opprinnelig fra Levanger, var en viktig spiller for Steinkjer p\xc3\xa5 50- og 60-tallet, og han var den f\xc3\xb8rste spilleren fra en klubb nord for Trondheim som spilte p\xc3\xa5 landslaget._NEWLINE_Totalt har Steinkjers fotballag spilt \xc3\xa5tte sesonger i den \xc3\xb8verste divisjonen. Fem ganger har de spilt semifinale i cupen \xe2\x80\x93 1961, 1970, 1976, 1977 og 1983. Sju ganger har klubben spilt kvartfi\xc2\xadnale._NEWLINE_Steinkjer I&FK har hatt en spiller p\xc3\xa5 det norske A-landslaget for kvinner, Marit Furuli.'